**ДО ПРЕДСЕДАТЕЛЯ НА**

**МИНИСТЕРСКИ СЪВЕТ**

**Относно:** Изграждане на МВЕЦ на р. Камешница

**УВАЖАЕМИ ГОСПОДИН БОРИСОВ,**

С настоящото писмо се обръщаме към Вас като централен колегиален орган на изпълнителната власт с обща компетентност, с искане да спрете реализирането на инвестиционно намерение „Изграждане на МВЕЦ на р. Камешница“ с възложител „ЕКО БЕЛ“ ООД.

Към настоящия момент Министерството на околната среда и водите е издало Решение № 51-ОС/2011 г., с което е съгласувало проект за изграждане на МВЕЦ на р. Камешница над най-високия и красив водопад в българската част на Беласица - Камешнишки водопад. Той е част от голяма каскада от водопади по цялата река и е най-популярната забележителност и атрактивна дестинация за туристите в Природния парк.

Нашето несъгласие и остро възражение относно изграждането на МВЕЦа на р. Камешница е, че за неговата реализация ще бъде прокопана планината, за да бъде положен водопровод. Изграждането на МВЕЦа освен, че ще наруши екологичното равновесие на река Камешница, ще намали водата на водопадите и ще доведе до тяхното пресъхване.

Изграждането на МВЕЦа на р. Камешница ще предизвика съществено увреждане на защитените територии в Природен парк Беласица и защитена зона BG 0000167 „Беласица“, част от европейската екологична мрежа Натура 2000. Това би нарушило разпоредбите на Заповедта за обявяване на защитената територия и изискванията на опазване на природните местообитания. Също така изграждането на МВЕЦа в Природен парк Беласица ще е в нарушение на разпоредбите Закона за водите.

За местните хора реализирането на този инвестиционен проект означава дефицит на водни ресурси, намаляване на възможностите за развиване на туризъм в красивата планина, а за природата - изчезването на животински и растителни видове, обитаващи реките, както и трайно разрушаване на речните местообитания.

Река Камешница е сред по-големите реки в Природен парк „Беласица“ и значението ѝ за живота на хората е огромно. Тя играе много важна роля в ежедневието на местните жители. Осигурява питейна вода за хората и животните и от нея зависи плодородието в района на Беласица. Камешнишки водопад е една от най-популярните и посещавани туристически атракции на територията на Природен парк „Беласица“. До водопада има и изградена информационна туристическа пътека „Тайните на водата“. Водата е ограничен ресурс.

**УВАЖАЕМИ Г-Н МИНИСТЪР-ПРЕДСЕДАТЕЛ,**

обръщаме се към Вас с молба за съдействие за спасяването на водопадите по река Камешница като откажете предоставянето на частната фирма „ЕКО БЕЛ“ ООД горските и водни имоти от Природен парк Беласица.

Настояваме да спрете изграждането на МВЕЦа на р. Камешница и да запазите този уникален природен феномен в Природен парк Беласица. По този начин ще допринесете за опазването на биоразнообразието и осигуряване на поминък за местното население и развиване на региона като желана дестинация за международен туризъм.

Настоящото писмо е подкрепено от Българска туристическа камара – инж. Стоян Лазаров, председател на УС, [btch@btch.bg](mailto:btch@btch.bg), инициативата „Зелени закони“ - Вера Стаевска, председател на УС на Сдружение за изследователски практики, [sip.bulgaria@gmail.com](mailto:sip.bulgaria@gmail.com); Сдружение за дива природа „Балкани“ - Андрей Ралев, член на УС, [office@balkani.org](mailto:office@balkani.org), инициативата „Прозрачни планини“ - Андрей Ковачев, ръководител, [info@prozrachniplanini.org](mailto:info@prozrachniplanini.org), Българска фондация биоразнообразие – Радостина Ценова, ВИД Изпълнителен директор, [bbf@biodiversity.bg](mailto:bbf@biodiversity.bg), WWF – България - [office@wwfdcp.bg](mailto:office@wwfdcp.bg), Българка асоциация за алтернативен туризъм – Любомир Попйорданов, председател на УС на БААТ, [baat@spnet.net](mailto:baat@spnet.net) и от подписалите се (*вж. приложение № 1*) в специално създадената за целта онлайн-подписка: <https://secure.avaaz.org/en/petition/DO_MINISTERSKI_SVET_DA_SPASIM_KAMEShNIShKITE_VODOPADI/edit>.

**С уважение,**

**ИНЖ. ТОМА БЕЛЕВ,**

*Председател на УС на АПБ*

*Приложения:*

1. *Списък на подписалите се в онлайн петицията за спасяването на Камешнишките водопади.*